Ha melato le bobodu di o hulela fatshe ...

Se nyahame

Ho hloka botshepehi le bobodu ha se dintho tse ntjha. Testamente ya Kgale e rekotile ditemana tseo Modimo a hlalosang ho se kgotsofale ke tlhokeho ya botshepehi le bobodu ha mongodi wa Maele a lomahantse meno a kgalema dipelo tsa boqhekanyetsi le mashano.

“Ka mokotleng wa hao o se ke wa ba le mefuta e fapaneng ya majwe a lekanyang boima, ke ho re le leholo le le lenyenyane. Ka tlung ya hao o se ke wa ba le mefuta e fapaneng ya mafiswana a methang, ke ho re le leholo le le lenyenyane. O be le lejwe le bontshang boima, le nepahetseng, le sa hanyapetseng; o be le lefiswana le methang, le nepahetseng, le sa hanyapetseng, e le hore o tle o phele halelele naheng eo Morena Modimo wa hao, a o neang yona. E mong le e mong ya etsang dintho tse tjena, le e mong le e mong ya etsang ho sa lokang, ke manyala ho Morena Modimo wa hao.”

Dipolelo (Deuteronoma) 25:13-16

Morena o hloile sekala

se qhekanyetsang. …

Ba sa tshepahaleng bona ba timela,

ba timetswa

ke ho se tshepahale ha bona.

Kgalefo ya Modimo

e ke ke ya fediswa,

ya fediswa ke maruo a motho.

Maele (Diproverbia) 11:1,3b,4a

Botshepehi bo fumana tlhohonolofatso ya Modimo

Modimo o bontsha tlhompho ya hae ho ba tshepahalang. Hantlentle, Modimo o laetse batho ba hae ho tshepahala hore ba fumane tlhohonolofatso. Bukeng ya Maele, botshepehi kgwebong bo amangwa le katleho bophelong.

Empa ho loka

ho lopolla motho lefung.

Maele (Diproverbia) 11:4b

Ha toka e sa phethahatswe

Ha bosenyi bo sa hlahiswe kahlolong ka potlako mme bo bonahala bo atleha, batho ba hloka tlhompho bakeng sa molao.

Ka baka la hobane ba kgopo ba dieha ho ahlolwa, batho ba ikemiseditse ho etsa bobe ka sebete. Leha moetsadibe a ka etsa bokgopo halekgolo, yaba o phela halele, feela ke tseba hantle hore ba tshabang Modimo, ba mo hlomphang, ke bona ba tla phela hamonate. Empa ya kgopo a ke ke a phela hamonate, le matsatsi a bophelo ba hae a ke ke a lelefala jwaloka seriti, hobane yena ha a tshabe Modimo.

Ho na le mafeela a etsahalang mona lefatsheng. Batho ba lokileng ba fumana se lokelang ba kgopo, athe ba kgopo ba fumana se lokelang ba lokileng. Hona le hona ke lefeela.

Moruti (Moeklesia) 8:11-14

Athe badumedi ba na le tshepo:

Ruri o ba beile moo ho thellang,

wa ba dihela hore ba ye timelong.

Dipesalema 73:18

Lesa Modimo e be moahlodi wa hao

Jwalo ka badumedi ha re a bitsetswa ho tsamaisana le lefatshe empa ho bontsha lefatshe mokgwa o betere wa bophelo.

Le se ke la tshwana le ba lefatshe lena, le mpe le fetohe ka ho ntjhafala dikelellong, hore le tle le iphumanele seo thato ya Modimo e leng sona, e leng sohle se molemo, se kgahlehang, se phethehileng.

Baroma 12:2

Qetellong, bana beso, tsohle tseo e leng nnete, tsohle tse hlomphehang, tsohle tse lokileng, tsohle tse hlwekileng, tsohle tse ratehang, tsohle tse babatsehang, leha e le eng le eng e kgabane le e rorisehang, tsena le di nahane. Tseo le ithutileng tsona, la di amohela, la di utlwa, la di bona ho nna, le di phethe, mme Modimo ya re fang kgotso o tla ba le lona.

Bafilipi 4:8-9

*Ditemana tsa Bibele di nkilwe Bibeleng ya Sesotho ya 1989.

E phatlaladitswe le ho ajwa ke Mokgatlo wa Bibele wa Afrika Borwa.

www.biblesociety.co.za

Bibles and audio Bibles are available on the BibleSA-app